Energistyrelsen har netop bekendtgjort, at trafikselskaber, kommuner, regioner og busoperatører nu kan søge om tilskud fra en ny pulje på fire millioner kroner til at dække ekstraomkostningerne ved at anskaffe klimavenlige elbusser frem for konventionelle dieselbusser.

Støttepuljen har ifølge en pressemeddelelse fra Energistyrelsen til formål at sikre, at der kommer flere elbusser i Danmark.

»Der er store potentialer i at udskifte almindelige dieselbusser med elbusser. Elbusser er klimavenlige, idet de udleder mindre CO2,« skriver Energistyrelsen.

Ønsket om at fremme elbusser i Danmark skal imidlertid ses i lyset af Venstres finanslovsforslag, som medfører færre penge til netop tilskud til elbusser. Således lød puljen til elbus-tilskud før på 14 millioner kroner, men er altså nu barberet ned til blot fire millioner kroner.

Det fremgår af et svar til Folketinget fra energi- og klimaminister Lars Christian Lilleholt (V) blot fem dage før Energistyrelsens pressemeddelelse om elbus-støtten.

Ingeniøren har tidligere på ugen skrevet om energi- og klimaministerens svar, som indebærer, at regeringen i perioden 2015-2019 vil spare 600 millioner kroner på at begrænse eller fjerne tidligere aftalte CO2-reducerende tiltag.

Trafikselskaber, kommuner, regioner og busoperatører, der måtte være interesserede i at investere i elbusser, har nu tre uger til at skal søge om tilskud fra støttepuljen. Deadline er den 9. november i år.